เปิด 7 หุ้น SET ราคาร่วงยาว! ชู 3 เดือนนักลงทุนขาดทุนยับเกิน 20%
เปิด 7 หุ้น SET ราคาร่วงยาว! ชู 3 เดือนนักลงทุนขาดทุนยับเกิน 20%
12 เม.ย. 2562

ผ่านไปแล้วสำหรับการลงทุนไตรมาสแรกปี 2562 แน่นอนการลงทุนในช่วง 3 เดือนที่ผ่านมาดัชนีตลาดหุ้นไทยมีทิศทางสดใสและปรับตัวขึ้นอย่างต่อเนื่อง หลังได้รับปัจจัยบวกหลายเข้ามาหนุนโดยเฉพาะการเมืองที่ได้มีการจัดเลือกตั้งเป็นที่เรียบร้อย
ขณะเดียวกันการประชุมเฟดในช่วงที่ผ่านมาได้มีมติคงอัตราดอกเบี้ยที่ระดับ 2.5% ตามคาด พร้อมทั้งส่งสัญญาณชะลอขึ้นอัตราดอกเบี้ย ซึ่งส่งผลให้ตลาดหุ้นตอบรับปัจจัยดังกล่าว โดยเฉพาะ Fund Flow ต่างชาติที่เริ่มกลับเข้ามาลงทุนในไทยหลังจากทิศทางการเมืองเริ่มชัดเจน
ทั้งนี้จากการสำรวจทีม “ข่าวหุ้นธุรกิจออนไลน์” พบว่าในช่วง 3 เดือนที่ผ่านมาดัชนีตลาดหุ้นไทยปรับตัวขึ้นอย่างต่อเนื่อง โดยเทียบได้จากดัชนีตลาดหุ้นไทย(SET) ณ วันที่ 28 ธ.ค. 2561 อยู่ที่ระดับ 1,563.88 จุด มายืนอยู่ที่ระดับ อยู่ที่ระดับ 1,638.65 จุด ณ วันที่ 29 มี.ค.62 บวกไป 74.77 จุด หรือเพิ่มขึ้น 4.78%
ขณะเดียวกันครั้งก่อนได้นำเสนอกลุ่มหุ้นที่ปรับตัวขึ้นแรงในช่วง 3 เดือนไปแล้วครั้งนี้จะขอนำเสนอกลุ่มหุ้น SET ที่ปรับลงแรงเกิน 20% มานำเสนอด้วยเช่นกัน โดยพบว่าหุ้นที่เข้าเกณฑ์ดังกล่าวมี 7 ตัว ได้แก่ PACE,7UP,SINGER,AJA,SKN,MILL และIT ดังตารางประกอบดังนี้

อันดับ 1  บริษัท เพซ ดีเวลลอปเมนท์ คอร์ปอเรชั่น จำกัด (มหาชน) หรือ PACE  ราคาหุ้น 3 เดือนที่ผ่านมาปรับตัวลงแรง 38.88% โดยเทียบตั้งแต่หุ้นยืนที่ระดับ 0.36 บาท เมื่อวันที่ 28 ธ.ค.61 มาอยู่ที่ระดับ 0.22 บาท เมื่อวันที่ 29 มี.ค.62 คาดนักลงทุนเทขายหุ้นเนื่องจากผลประกอบการปี 2561ออกมาพลิกขาดทุน 5.15 พันล้านบาท จากปีก่อนมีกำไร 171.12 ล้านบาท เนื่องจากรายได้ลดและขาดทุนด้อยค่าสินทรัพย์
อีกทั้งนี้ราคาหุ้นปรับตัวลงจากประเด็นคณะกรรมการบริษัทเมื่อวันที่ 11 มี.ค.62 อนุมัติการลดทุนจดทะเบียน โดยตัดหุ้นที่ยังไม่ได้นำออกจำหน่าย หลังจากนั้นให้เพิ่มทุนจดทะเบียนเป็น 2.68 หมื่นล้านบาท จากเดิมที่ 1.45 หมื่นล้านบาท โดยออกหุ้นใหม่ 1.23 หมื่นล้านหุ้น พาร์หุ้นละ 1 บาท แบ่งจัดสรรจำนวนไม่เกิน 8.03 พันล้านหุ้น เสนอขายผู้ถือหุ้นเดิมตามสัดส่วนการถือหุ้น (RO) ในอัตราส่วน 3 หุ้นเดิมต่อ 2 หุ้นใหม่ ที่ราคาหุ้นละ 0.25 บาท โดยกำหนดจองซื้อและชำระเงินในวันที่ 3-7 มิ.ย.62
 
อันดับ 2 บริษัท เซเว่น ยูทิลิตี้ส์ แอนด์ พาวเวอร์ จำกัด (มหาชน) หรือ 7UP  ราคาหุ้น 3 เดือนที่ผ่านมาปรับตัวลงแรง 29.54% โดยเทียบตั้งแต่หุ้นยืนที่ระดับ 0.44 บาท เมื่อวันที่ 28 ธ.ค.61 มาอยู่ที่ระดับ 0.31 บาท เมื่อวันที่ 29 มี.ค.62 คาดขายทำกำไรหลังหุ้นปรับตัวขึ้นแรงเกินพื้นฐานเนื่องจากผลการดำเนินงานที่ผ่านมายังขาดทุนต่อเนื่อง
 
อันดับ 3 บริษัท ซิงเกอร์ประเทศไทย จำกัด (มหาชน) หรือ SINGER  ราคาหุ้น 3 เดือนที่ผ่านมาปรับตัวลงแรง 25.62% โดยเทียบตั้งแต่หุ้นยืนที่ระดับ 6.40 บาท เมื่อวันที่ 28 ธ.ค.61 มาอยู่ที่ระดับ 4.76 บาท เมื่อวันที่ 29 มี.ค.62 คาดนักลงทุนเทขายเนื่องจากบริษัทยังประสบปัญหาขาดทุนต่อเนื่องและมีแผนเพิ่มทุนทำให้ราคาหุ้นอ่อนตัวในช่วงดังกล่าว
ขณะเดียวกันเมื่อวันที่ 8 ม.ค.62 บริษัทอนุมัติการเพิ่มทุนจดทะเบียนเป็น 702 ล้านบาท จากเดิมที่ 270 ล้านบาท โดยออกหุ้นใหม่ 432 ล้านหุ้น พาร์หุ้นละ 1 บาท แบ่งจัดสรรจำนวน 216 ล้านหุ้น ให้กับผู้ถือหุ้นเดิมของบริษัทตามสัดส่วนการถือหุ้น (Right Offering) ในอัตราส่วน 5 หุ้นเดิม ต่อ 4 หุ้นสามัญเพิ่มทุน และจัดสรรจำนวน 216 ล้านหุ้น เพื่อรองรับการใช้สิทธิตามใบสำคัญแสดงสิทธิที่จะซื้อหุ้นสามัญของบริษัท (วอร์แรนต์) ครั้งที่ 1 และ ครั้งที่ 2
ด้านนายกิตติพงศ์ กนกวิไลรัตน์ กรรมการผู้จัดการใหญ่ ของ SINGER กล่าวว่า บริษัทตั้งเป้าพลิกกลับมามีกำไรสุทธิ จากปีก่อนมีผลขาดทุนอยู่ที่ 80.77 ล้านบาท จากการควบคุมคุณภาพลูกหนี้และเก็บหนี้ให้ได้มากที่สุด และเพิ่มผลิตภัณฑ์ที่มีความหลากหลายมากขึ้น เช่น แอร์อินเวอร์เตอร์ที่เพิ่งนำเข้ามาขาย เป็นต้น รวมถึงขยายสาขาแฟรนไชส์ Singer เพิ่มเป็น 2,000 สาขา โดยมุ่งเน้นไปยังตำบลที่ยังเข้าไม่ถึง จากปีก่อนมีอยู่กว่า 900 สาขา
ขณะที่ตั้งเป้าพอร์ตสินเชื่อรถทำเงินในปี 62 จะเติบโตเป็นเท่าตัวหรือมาอยู่ที่ 2,500 ล้านบาท จากปีก่อนที่มีพอร์ตสินเชื่อรถทำเงินอยู่ที่ 1,200 ล้านบาท จากการพัฒนาระบบเข้าเสริมงานขายและการปล่อยสินเชื่อให้มีประสิทธิภาพ
 
อันดับ 4 บริษัท เอเจ แอดวานซ์ เทคโนโลยี จำกัด (มหาชน) หรือ AJA  ราคาหุ้น 3 เดือนที่ผ่านมาปรับตัวลงแรง 23.07% โดยเทียบตั้งแต่หุ้นยืนที่ระดับ 0.26 บาท เมื่อวันที่ 28 ธ.ค.61 มาอยู่ที่ระดับ 0.20 บาท เมื่อวันที่ 29 มี.ค.62 คาดราคาหุ้นปรับตัวลงแรงส่วนใหญ่รับปัจจัยตั้งแต่มีการรายงานข่าวสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ใช้มาตรการลงโทษทางแพ่งกับกรรมการและผู้บริหารของ AJD กรณีสร้างราคาหุ้น AJD (ปัจจุบัน คือ บริษัท เอเจ แอดวานซ์ เทคโนโลยี จำกัด (มหาชน) หรือ AJA)
อย่างไรก็ตามเชื่อว่าราคาหุ้นน่าจะเริ่มฟื้นตัวได้ เนื่องจากช่วงที่ผ่านมามีปัจจัยบวกประเด็นกรมควบคุมมลพิษหนุนใช้รถยนต์ไฟฟ้าแก้ปัญหาควันดำและฝุ่นเกินมาตรฐานคาดว่าจะส่งผลดีต่อธุรกิจ
โดย AJA เป็นหนึ่งในผู้นำเข้าภายใต้การดำเนินงานของบริษัทร่วม คือ “ไรเซน เอนเนอร์จี” ผู้นำเข้าและจำหน่ายรถยนต์ไฟฟ้า (EV : Electric Vehicle)” โดยที่ผ่านมาได้ส่งมอบรถยนต์ไฟฟ้าในโครงการแท็กซี่ วีไอพี 100% ของกรมขนส่งทางบกไปแล้ว 101 คัน และตามแผนงาน คาดว่าจะส่งมอบครบ 1,000 คันในปี 2562 ซึ่งคาดว่าภายหลังจากมาตรการดังกล่าวจะเป็นตัวสนับสนุนยอดนำเข้ารถยนต์ไฟฟ้าของบริษัทได้
 
อันดับ 5 บริษัท ส.กิจชัย เอ็นเตอร์ไพรส์ จำกัด (มหาชน) หรือ SKN  ราคาหุ้น 3 เดือนที่ผ่านมาปรับตัวลงแรง 22.28% โดยเทียบตั้งแต่หุ้นยืนที่ระดับ 3.68 บาท เมื่อวันที่ 28 ธ.ค.61 มาอยู่ที่ระดับ 2.86 บาท เมื่อวันที่ 29 มี.ค.62 คาดนักลงทุนขายหุ้นเนื่องจากบริษัทยังไม่มีแผนธุรกิจออกมาโดดเด่นทำให้นักลงทุนทยอยขายหุ้นในช่วง 3 เดือนที่ผ่านมา
อย่างไรก็ตามด้านพื้นฐานบริษัทยังทำกำไรได้ดีโดยปี 2560 มีกำไรสุทธิ 225.96 ล้านบาท ส่วนปี 2561 มีกำไรสุทธิ 206.79 ล้านบาท นอกจากนี้ราคาหุ้นยังถูกเนื่องจากปัจจุบันมูลค่าหุ้นทางบัญชีอยู่ที่ระดับ 3.00 บาท
ทั้งนี้ข้อมูลที่มีการนำเสนอข้างต้น เป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆการตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน